ΓΡΑΠΤΗ ΕΡΩΤΗΣΗ E-2438/98

υποβολή: Alexandros Alavanos (GUE/NGL) προς την Επιτροπή

(30 Ιουλίου 1998)

Θέμα: Πορεία του Επιχειρησιακού Προγράμματος "Υγεία - Πρόνοια"

Στο Β' Κοινοτικό Πλαίσιο για την Ελλάδα περιέχεται το επιχειρησιακό πρόγραμμα "Υγεία - Πρόνοια" με συνολικό προϋπολογισμό 339 MEcu και στόχο τη μείωση των περιφερειακών ανισοτήτων και την αύξηση της αποτελεσματικότητας του συστήματος Υγείας - Πρόνοιας της Ελλάδας. Στο πρόγραμμα περιλαμβάνονται τα υποπρογράμματα 1. Υγεία, 2. Πρόνοια, 3. Ανθρώπινοι Πόροι και 4. Τεχνική Βοήθεια.

Δεδομένου ότι υπάρχει χρονοδιάγραμμα για τα υποπρογράμματα από το 1994, ερωτάται η Επιτροπή:

1. Ποια είναι η απορρόφηση της χρηματοδότησης των υποπρογραμμάτων;

2. Εάν υπάρχουν καθυστερήσεις απορρόφησης ποιες είναι οι κύριες αιτίες της καθυστέρησης ανά υποπρόγραμμα;

3. Στην τελευταία αναθεώρηση του Β' ΚΠΣ της Ελλάδας έγιναν περικοπές στο εν λόγω πρόγραμμα και, εάν ναι, τι ύψους και ποιες ενέργειες αφορούν;

Απάντηση της κας Wulf-Mathies εξ ονόματος της Επιτροπής

(09 Οκτωβρίου 1998)

1. Το ποσοστό απορρόφησης των πιστώσεων του επιχειρησιακού προγράμματος (ΕΠ) "Υγεία-Πρόνοια" στο τέλος του πρώτου εξαμήνου του τρέχοντος έτους 1998, ήταν το ακόλουθο:

- Συνολικό κόστος του προγράμματος 339,02 εκατ.ECU

- Συνολικό κόστος μέχρι τις 31 Δεκεμβρίου 1998 224,20 εκατ.ECU

- Υποχρεώσεις της Επιτροπής 60,29 εκατ.ECU

- Πληρωμές της Επιτροπής 49,51 εκατ.ECU

- Σύνολο των δηλώσεων δαπανών εκ μέρους των ελληνικών αρχών μέχρι τις 31 Νοεμβρίου 1997: 30,00 εκατ. ECU

Μία σημαντική βελτίωση αναμένεται ότι πρόκειται, κανονικά, να σημειωθεί κατά τη διάρκεια του τελευταίου τριμήνου, δεδομένου ότι είναι συνηθισμένη η συγκέντρωση των δαπανών κατά τη διάρκεια αυτής της εποχής του έτους.

2. Οι αιτίες των καθυστερήσεων της απορρόφησης των πιστώσεων είναι οι εξής:

- Υποπρόγραμμα 1 "Υγεία ": ένα σημαντικό μέρος του προϋπολογισμού αυτού του υποπρογράμματος αφορά τον εξοπλισμό των νοσοκομείων τα οποία έχουν κατασκευασθεί στο πλαίσιο των περιφερειακών ΕΠ. Λόγω του ότι η εγκατάσταση του εξοπλισμού πραγματοποιείται στο τέλος, μετά από την κατασκευή των κτηρίων, οι δαπάνες αυτές θα πραγματοποιηθούν στο τέλος της προγραμματικής περιόδου;

- Υποπρόγραμμα 2 "Πρόνοια": τα χρηματοδοτούμενα έργα παρουσιάζουν καινοτόμο χαρακτήρα, και η υλοποίησή τους συνδέεται με θεσμικά μέτρα τα οποία βρίσκονται επί του παρόντος στο στάδιο της ολοκλήρωσής τους;

- Υποπρόγραμμα 3 "Ανθρώπινοι πόροι": η υλοποίηση έχει αρχίσει ήδη από τον Οκτώβριο του 1997, μετά από την έναρξη της εφαρμογής ενός ειδικού συστήματος διαχείρισης, παρακολούθησης και αξιολόγησης των ενεργειών κατάρτισης του ΕΠ. Το αρμόδιο υπουργείο προβλέπει ότι η απορρόφηση αυτών των πιστώσεων πρόκειται να ολοκληρωθεί στο τέλος του 1999;

- Υποπρόγραμμα 4 "Τεχνική αρωγή": το σύνολο σχεδόν (80 %) των πιστώσεων αντιστοιχεί στην αμοιβή του αξιολογητή του ΕΠ, η σύμβαση του οποίου έχει υπογραφεί τον παρελθόντα μήνα Ιούλιο 1998, καθώς επίσης και στην αμοιβή του επικοινωνιακού συμβούλου, η διαδικασία για την επιλογή του οποίου δεν έχει ακόμα περατωθεί.

3. Κατά τη διάρκεια της τελευταίας συνεδρίασης της επιτροπής παρακολούθησης του κοινοτικού πλαισίου στήριξης, στις 21 Ιουλίου 1998, αποφασίσθηκε, στο γενικότερο πλαίσιο των προσαρμογών που πρέπει να πραγματοποιηθούν για να ληφθεί υπόψη η τροποποίηση της συναλλαγματικής ισοτιμίας της δραχμής σε σχέση με το ECU, ότι το συνολικό κόστος του εν λόγω προγράμματος θα μειωνόταν από 339,02 σε 315,98 εκατ. ECU. Η διαδικασία για την επισημοποίηση αυτής της τροποποίησης δεν έχει ακόμα περατωθεί. Εντούτοις, εκτιμάται ότι ο σημερινός προϋπολογισμός σε δραχμές καλύπτει τις δαπάνες που προβλέπονται για το σύνολο των έργων, πράγμα που σημαίνει ότι δεν πρόκειται να μειωθεί ούτε ο αριθμός των έργων, ούτε το συνολικό ποσό των αντιστοίχων πιστώσεων.